Sorafeniib

Siin tutvustatakse ravimit või ravimeetodit, kuid kirjutatu pole arstlik nõuanne ja see ei asenda arsti konsultatsiooni. Vikipeedia ei vastuta iseravimise tagajärgede eest. Sorafeniib ehk sorafeniib tosülaat (Sorafenibum) on keemiline aine ja vähiravimi toimeaine, mis kuulub multikinaaside inhibiitorite hulka ja millel on näidatud nii antiproliferatiivseid kui antiangiogeenseid omadusi nii in vitro kui ka in vivo. Sorafeniib on ravimi geneeriline nimetus. Ravimi tootenimi on Nexavar. Nexavari tõid ravimiturule Bayer AG ja Onyx Pharmaceuticals ning see on retseptiravim. Nexavari kasutatakse kas üksikult koos teiste vähiravimitega hepatotsellulaarse kartsinoomi, kaugelearenenud renaaltsellulaarse katsinoomi ja radioaktiivsele joodile allumatu kaugelearenenud diferentseeritud kilpnäärme kartsinoomi (papillaarne/follikulaarne/Hürthle-rakuline) korral. Hepatotsellulaarse kartsinoomi uuringus oli Nexavari saanud patsientide keskmine elumus 10,7 kuud, platseebot saanud patsientidel aga 7,9 kuud. Seega loetakse tõendatuks, et vähiravimil on elumust pikendav toime. CAS-i registreerimisnumber on 284461-73-0. PubChemi number on CID 216239. Farmakoterapeutiline grupp: proteiinkinaasi inhibiitorid. ATC-kood: L01XE05. Sünonüümid: 284461-73-0, Nexavar, BAY 43-9006, sorafenibum, UNII-9ZOQ3TZI87. Euroopa Komisjon andis Nexavarile müügiloa, mis kehtib kogu Euroopa Liidu territooriumil, 19. juulil 2006. Nexavari tohib Euroopa Liidus välja kirjutada. Nexavar on kantud harvikravimite nimistusse. Nexavar® (Sorafenibum) on registreeritud Eesti ravimiregistris: ravimiomaduste kokkuvõte Soovitatav sorafeniibi annustamine oleneb vähivormist. Nexavari soovitatav annus täiskasvanutele on 400 mg sorafeniibi (kaks 200 mg tabletti) kaks korda ööpäevas. Tabletikuuri soovituslik kestus: kuni täheldatakse kliinilist kasu või ilmneb vastuvõetamatu toksilisus. Nexavari N30 (200 mg) hind varieerub vahemikus 3046,68–3128,89 dollarit. Bayer AG juhi Marijn Dekkersi kommentaaride kohaselt (2014) ei sünteesita ravimit mitte indialaste, vaid lääne patsientide tarvis, kes saavad seda endale lubada. ('We did not develop this medicine for Indians. We developed it for western patients who can afford it.'). Nexavari tarbimisega põhjuslikult seotud sagedasemad kõrvaltoimed on : ainevahetus- ja toitumishäired: anoreksia; närvisüsteemi häired: peavalu; vaskulaarsed häired: hüpertensioon, kuumahood; seedetrakti häired: diarröa, iiveldus, oksendamine, kõhukinnisus; naha ja naha aluskoe kahjustused: lööve, alopeetsia, käe-jala sündroom, pruriitus, erüteem, kuiv nahk, naha eksfoliatsioon; lihas-skeleti kahjustused: artralgia, valu jäsemetes; vere ja lümfisüsteemi häired: lümfopeenia, hemorraagia; üldised kõrvalnähud: väsimus, valu jt. European Medicines Agency, EUROOPA AVALIK HINDAMISARUANNE, NEXAVAR Kokkuvõte üldsusele, EMEA/H/C/690, veebiversioon (vaadatud 28.01.2015) Nexavari hinnad, veebiversioon (vaadatud 28.01.2015) (inglise keeles) 'We didn't make this medicine for Indians… we made it for western patients who can afford it': Pharmaceutical chief tries to stop India replicating its cancer treatment, DAILY MAIL REPORTER, 24, jaanuar 2014, veebiversioon (vaadatud 28.01.2015)(inglise keeles) Vähiravifond „Kingitud elu” toetab kilpnäärmevähki põdevat pensionäri, Delfi 28. jaanuar 2015, veebiversioon (vaadatud 28.01.2015) RAVIMI OMADUSTE KOKKUVÕTE Euroopa Komisjon, KOMISJONI RAKENDUSOTSUS, 13.11.2013, mis käsitleb ravimi "Sorafeniib tosülaat" nimetamist harva kasutatavaks ravimiks Euroopa Parlamendi ja nõukogu määruse (EMÜ) nr 141/2000 alusel, Brüssel, kuupäev 13.11.2013 K(2013)8045 (lõplik), veebiversioon (vaadatud 28.01.2015) Selles artiklis on kasutatud ingliskeelset artiklit en:Sorafenib seisuga 28.01.2015.